IZVEDBENA UREDBA KOMISIJE (EU) 2021/437

z dne 3. marca 2021

o spremembi Izvedbene uredbe (EU) št. 1011/2014 glede sprememb vzorca za posredovanje finančnih podatkov, vzorca zahtevka za plačilo, vključno z dodatnimi informacijami o finančnih instrumentih, in vzorca za izkaze

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1303/2013 Evropskega parlamenta in Sveta z dne 17. decembra 2013 o skupnih določbah o Evropskem skladu za regionalni razvoj, Evropskem socialnem skladu, Kohezijskem skladu, Evropskem kmetijskem skladu za razvoj podeželja in Evropskem skladu za pomorstvo in ribištvo, o splošnih določbah o Evropskem skladu za regionalni razvoj, Evropskem socialnem skladu, Kohezijskem skladu in Evropskem skladu za pomorstvo in ribištvo ter o razveljavitvi Uredbe Sveta (ES) št. 1083/2006 (1) in zlasti členov 112(5), 131(6) in 137(3) Uredbe,

ob upoštevanju naslednjega:

(1) Priloga II k Izvedbeni uredbi Komisije (EU) št. 1011/2014 (2) določa vzorec za posredovanje finančnih podatkov v skladu s členom 112 Uredbe (EU) št. 1303/2013.

(2) Priloga VI k Izvedbeni uredbi (EU) št. 1011/2014 določa vzorec zahtevka za plačilo, vključno z dodatnimi informacijami o finančnih instrumentih, v skladu s členom 131(6) Uredbe (EU) št. 1303/2013.

(3) Priloga VII k Izvedbeni uredbi (EU) št. 1011/2014 določa vzorec za izkaze v skladu s členom 137(3) Uredbe (EU) št. 1303/2013.

(4) Člen 92b(9) Uredbe (EU) št. 1303/2013, kakor je bila spremenjena z Uredbo (EU) 2020/2221 Evropskega parlamenta in Sveta (3), določa, da se v revidiranem finančnem načrtu iz člena 96(2)(d) Uredbe (EU) št. 1303/2013 določi dodelitev dodatnih virov iz Instrumenta Evropske unije za okrevanje Evropskemu skladu za regionalni razvoj in Evropskemu socialnemu skladu, brez navedbe zneskov za rezervo za uspešnost in brez razdelitve po kategorijah regij. Zato bi bilo treba v vzorcu zahtevka za plačilo in vzorcu za izkaze dodati posebna polja, da se za dodatne vire upošteva enaka razdelitev kot za skupne vire, razen za razčlenitev po kategoriji regij.

(5) Člen 92b(10) Uredbe (EU) št. 1303/2013, kakor je bila spremenjena z Uredbo (EU) 2020/2221, določa, da se v finančnem načrtu novega namenskega operativnega programa določi dodelitev dodatnih virov iz Instrumenta Evropske unije za okrevanje Evropskemu skladu za regionalni razvoj in Evropskemu socialnemu skladu, brez navedbe zneskov za rezervo za uspešnost in brez razdelitve po kategorijah regij. Zato bi bilo treba v vzorcu za posredovanje finančnih podatkov dodati nova polja, da se za dodatne vire upošteva enaka razdelitev kot za skupne vire, razen za razčlenitev po kategoriji regij.

(6) Ustrezne vzorce v prilogah II, VI in VII k Izvedbeni uredbi (EU) št. 1011/2014 bi bilo zato treba ustrezno spremeniti.

(7) Da bi se omogočila takojšnja uporaba ukrepov iz te uredbe, bi morala uredba začeti veljati dan po objavi v Uradnem listu Evropske unije.

(8) Ukrepi iz te uredbe so v skladu z mnenjem Odbora za usklajevanje evropskih strukturnih in investicijskih skladov –

SPREJELA NASLEDNJO UREDBO:

Člen 1 Izvedbena uredba (EU) št. 1011/2014 se spremeni, kot sledi: 1. Priloga II se nadomesti z besedilom iz Priloge I k tej uredbi. 2. Priloga VI se nadomesti z besedilom iz Priloge II k tej uredbi. 3. Priloga VII se nadomesti z besedilom iz Priloge III k tej uredbi.

Člen 2 Ta uredba začne veljati dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 3. marca 2021 Za Komisijo Predsednica Ursula VON DER LEYEN

(1) UL L 347, 20.12.2013, str. 320.

(2) Izvedbena uredba Komisije (EU) št. 1011/2014 z dne 22. septembra 2014 o podrobnih pravilih za izvajanje Uredbe (EU) št. 1303/2013 Evropskega parlamenta in Sveta v zvezi z vzorci za predložitev nekaterih informacij Komisiji ter o podrobnih pravilih za izmenjavo informacij med upravičenci in organi upravljanja, organi za potrjevanje, revizijskimi organi in posredniškimi organi (UL L 286, 30.9.2014, str. 1).

(3) Uredba (EU) 2020/2221 Evropskega parlamenta in Sveta z dne 23. decembra 2020 o spremembi Uredbe (EU) št. 1303/2013, kar zadeva dodatne vire in ureditev izvrševanja, da se zagotovi pomoč za spodbujanje odprave posledic krize v okviru pandemije COVID-19 in njenih socialnih posledic ter za pripravo zelenega, digitalnega in odpornega okrevanja družbe in gospodarstva (REACT-EU) (UL L 437, 28.12.2020, str. 30).